Správa zo zahraničnej pracovnej cesty - osnova
1.  Účastník ZPC:
Lucia Húšťavová, Mgr., Ministerstvo školstva, vedy, výskumu a športu SR, Stredisko na uznávanie dokladov o vzdelaní, Stromová 1, 813 30 Bratislava, hlavný radca, AJ, NJ - pokročilý

2.  Zahraničná pracovná cesta:
Belgicko, Brusel, 28. – 29. 2. 2016.
Účasť na konzultačnom stretnutí sietí Národných kontaktných bodov pre Európsky kvalifikačný rámec, Národných stredísk Europass a Euroguidance. Náklady hradené MŠVVaŠ (EK nehradí cestovné ani ubytovacie náklady).

3.  Rámcový program pobytu:
28. 02. 2016 – odchod na stretnutie Viedeň, Rakúsko – Brusel, Belgicko
29. 02. 2016 – účasť na rokovaní v Conference Centre Albert Borschette, Rue Froissart 36, 1040 Brusel, Belgicko; návrat do SR

4.  Stručný priebeh rokovaní, resp.  študijného pobytu:
29. 02. 2016 konzultačné stretnutie sietí Národných kontaktných bodov pre Európsky kvalifikačný rámec (NCP EQF), Národných stredísk Europass (NEC) a Euroguidance. Stretnutia som sa zúčastnila za Národné stredisko Europass v Slovenskej republike. Rokovanie viedla predsedníčka Ana Carla Pereira z DG Employment, Social Affairs and Inclusion.
Úvodným bodom rokovania bolo predstavenie agendy Skills Európskej komisie pre rok 2016, ktorej cieľom je zvýšiť zamestnateľnosť uchádzačov na pracovných trhoch členských štátov. Hlavnými prostriedkami, na dosiahnutie tohto cieľa majú byť:
1.	prekonanie nesúladu medzi vzdelaním a odbornou prípravou a potrebami pracovného trhu
2.	zvýšenie transparentnosti kvalifikácií a nadobudnutých kompetencií 
3.	flexibilnejšia reakcia, predvídanie trendov na pracovnom trhu a ich premietnutie do vzdelania a odbornej prípravy
Cieľovými skupinami agendy sú nízko kvalifikovaní uchádzači o zamestnanie, ktorí majú nedostatky v základných kompetenciách, ktorými sú gramotnosť a základné digitálne zručnosti a absolventi vstupujúci na trh práce. Schválenie balíka Skills Agenda sa očakáva v máji 2016.
Ďalším bodom rokovania bolo predstavenie súčasného a vyhodnotenie predchádzajúceho projektového obdobia, ktoré viedla p. Michèle Grombeer 
z EACEA (Výkonnej agentúry pre vzdelávanie, audiovizuálny sektor a kultúru). 

Čo sa týka samotných žiadostí o projekty, zaznamenaný bol nárast o 7% oproti predchádzajúcemu projektovému obdobiu, pričom plánované čerpanie rozpočtu je 83%. Pozitívne tiež bola hodnotená  zvýšená komunikácia medzi poberateľmi príspevku a EACEA, výmena skúseností a zvýšenie počtu priamych príjemcov a užívateľov podpory. Celkovo bolo realizovaných 4500 aktivít s viac než 1,4 miliónom účastníkov.
Zároveň boli predstavené pretrvávajúce nedostatky, ktorými sú závislosť projektov na grante EÚ, krátkodobosť projektov a chýbajúca dlhodobá vízia, chýbajúca systematická analýza potrieb cieľových skupín a dopadu aktivít, nedostatočná online komunikácia a prítomnosť, nižšia účasť na stretnutiach regionálnych clustrov jednotlivých sietí.
Všeobecnými odporúčaniami EACEA bolo zadefinovanie indikátorov úspešnosti projektu, stratégia manažmentu rizík, zavádzanie programu a hodnotenia personálneho obsadenia projektu, lepšie zdôvodnenie použitia a destinácie finančných prostriedkov, zvýšený dôraz na hodnotenie úspešnosti projektu a orientácia na získanie nových používateľov, predovšetkým formou online prezentácie a stratégií.
Taktiež boli predstavené asistenčné kontakty zo strany EK pre jednotlivé projekty.
Tretí a štvrtý bod rokovaní sa zaoberal ďalším rozvojom EQF a Europassu a budúcnosťou jednotlivých sietí. Pripravovanými zmenami sú:
1.	revízia Európskeho kvalifikačného rámca 
2.	revízia Rozhodnutia o Europasse (Rozhodnutie Európskeho parlamentu a Rady č. 2241/2004/ES z 15. decembra 2004 o jednotnom rámci Spoločenstva pre transparentnosť kvalifikácií a schopností (Europass)) 
3.	nové odporúčanie Rady s pracovným názvom „Skills Pathways“
Cieľom je zvýšenie prehľadnosti a prepojenosti jednotlivých dokumentov, nástrojov a služieb (okrem EQF, Europass a Euroguidance napr. Skills Panorama, ESCO – Európska klasifikácia zručností/kompetencií, kvalifikácií a povolaní, LOQ Learning Opportunities and Qualifications a pod.), za využitia nových technológií.
Rozhodnutie o Europasse je podľa predsedníčky v súčasnosti príliš preskriptívne, z dôvodu, že obsahuje záväzné vzory jednotlivých Europass dokladov, ktoré ostávajú ukotvené v tomto dokumente na dlhé obdobie. EK by preto chcela rozhodnutie revidovať na rámcový dokument obsahujúci len základné princípy, ktorý bude flexibilnejší a nebude nutné ho s postupom času a technologickým rozvojom pravidelne aktualizovať.
EK zároveň predložila návrh spojenia NCP EQF, NEC a Euroguidance do jedného národného centra, ako to už v súčasnosti funguje v niektorých členských štátoch. Jedno zo súčasných centier by sa malo stať koordinátorom tohto procesu. 
K tomuto bodu boli zo strany niektorých štátov boli vznesené viaceré námietky týkajúce sa rozdielneho prístupu, financovania a odlišných cieľových skupín aktivít jednotlivých centier. 

Zároveň by malo dôjsť k vytvoreniu jedného európskeho webového sídla zahŕňajúceho všetky spomínané nástroje a služby.
Cieľom zjednocovania má byť konceptnejší, strategickejší postup. Zároveň bol predstavený návrh viacročných projektov, ktorý by umožňoval viesť dlhodobejšie, strategickejšie aktivity. Návrh by však musel schváliť Výbor Erasmus+ a čiastočne by sa zvýšila administratívna záťaž, nakoľko by finančné prostriedky 
na nadchádzajúce roky museli byť uvoľnené v predstihu. 
Taktiež bola položená otázka na vzťah EQF a Europassu k procesom uznávania (recognition, validation) a plánu posilniť tieto funkcie, ktorá je pre Stredisko 
na uznávanie dokladov o vzdelaní zvlášť relevantná, nakoľko okrem toho, že funguje ako Národné stredisko Europass v Slovenskej republike, sa primárne zaoberá profesijnými a akademickými uznávacími procesmi. Zo stanoviska EK vyplýva, že EQF a Europass nie sú nástrojmi pre uznávanie, ale na zvýšenie transparentnosti kvalifikácií a kompetencií. Tieto dokumenty si preto aj po navrhovaných zmenách naďalej zachovajú len informatívny, nezáväzný charakter.
Časový plán revízie je z pohľadu EK nasledovný: EK predstaví v priebehu roka návrh ktorý by mal byť negociovaný počas slovenského predsedníctva Rady EÚ (SK PRES). Legislatívny proces je mimoriadny a po schválení Európskym parlamentom sa návrh vracia Rade. Návrh by mal byť predstavený 
na novembrovom stretnutí Rady a výsledný text by mal byť predložený Európskemu parlamentu v 1. Q 2017. V ďalšom priebehu roka 2017 by mal byť schválený finálny text.  

5.  Odporúčané závery:

Komisia vyzvala jednotlivé centrá, aby predložili svoje písomné stanovisko a pripomienky k predstaveným návrhom na dobrovoľnej báze do 14. 3. 2016.

6.   Prehľad prinesenej dokumentácie a miesto jej uloženia

Dokumentácia bola zaslaná účastníkom stretnutia elektronickou poštou.

7.   Osobitne vyhodnotený očakávaný prínos ZPC

Stretnutie malo význam najmä z hľadiska nadchádzajúceho predsedníctva SR v Rade EÚ, počas ktorého by malo podľa návrhu Európskej komisie dôjsť k revízii Rozhodnutia o Europasse (Rozhodnutie Európskeho parlamentu a Rady 
č. 2241/2004/ES z 15. decembra 2004 o jednotnom rámci Spoločenstva pre transparentnosť kvalifikácií a schopností (Europass)). Oboznámili sme sa s pripravovanými návrhmi, ktoré predstavilo DG Employment, Social Affairs and Inclusion a pripomienky k nim zašleme EK v písomnej forme do navrhovaného termínu.

8.    Spôsob zverejnenia výsledkov ZPC, prenos získaných informácií
Správa zo ZPC bola zaslaná Sekcii medzinárodnej spolupráce, európskych záležitostí a celoživotného vzdelávania MŠVVaŠ SR, ktorá ju zverejní 
na internetových stránkach MŠVVaŠ SR. Súhlasím so zverejnením správy 
na internete.

Správu vypracoval: Mgr. Lucia Húšťavová
Dátum: 3. 3. 2016
Správu schválil:  Mgr. Eva Kaczová
 
Poznámka:
Správu zo ZPC je potrebné vypracovať do desiatich dní od jej ukončenia a v papierovej aj elektronickej forme (rtf. formát) predložiť sekcii medzinárodnej spolupráce a európskych záležitostí MŠVVaŠ SR.